

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/20-01/6**

**URBROJ: 2198/31-02-20-4**

**U Gračacu, 21. listopada 2020. g.**

**ZAPISNIK**

24. sjednice Općinskog vijeća Općine Gračac održane 21. listopada 2020. g. s početkom u 17,00 sati u općinskoj vijećnici.

Nakon početnog pozdrava predsjednika Tadije Šišića, prozivanjem vijećnika utvrđeno je da su:

NAZOČNI VIJEĆNICI: Tadija Šišić, Ružica Tulumović, Viktor Kupčak, Zlatko Burić, Momir Japundžić, Nebojša Rađenović, Dajana Šušnja Jasenko, Slavica Miličić.

NENAZOČNI VIJEĆNICI: Berislav Crepulja, Rade Dubajić, Goran Đekić, Tomo Delač i Milorad Stanisavljević.

Pri prozivanju je nazočno 8 od 13 vijećnika, stoga postoji kvorum za pravovaljano održavanje sjednice.

OSTALI NAZOČNI: zamjenik općinske načelnice koji obnaša dužnost općinskog načelnika Robert Juko, pročelnica Jedinstvenog upravnog odjela Općine Gračac Bojana Fumić, službenice Anka Šulentić i Svjetlana Valjin.

Predsjednik otvara aktualni sat u 17,08:

Slavica Miličić: vezano uz ribarnicu, molila bih da čujemo njihovo očitovanje. Zatim putevi: Labusi, velike kiše uništile su put, jedva se prođe, zanima me je li općinski ili županijski, ima li neko drugo rješenje jer ovako sve što se napravi uništi se zbog kiša i snijega, može li se napraviti nešto da bude trajnije?

Predsjednik Šišić: zahvajujući Slavici pozvali smo gospodu iz tvrtke Noclerius na ovu sjednicu, no poslali su očitovanje. Predsjednik čita očitovanje uprave tvrtke kojim se ispričavaju zbog nemogućnosti dolaska. Navode da do sada nisu obavještavani u svezi primjedbi i upita od strane vijećnika i građana, a da su svejedno poduzeti koraci dizanja svih mogućih državnih inspekcijskih službi koje su odradile svoj posao dana 14.10.2020. po nečijoj dojavi. Traže zapisnik i upite sa aktualnog sata kako bi mogli odgovoriti na traženo. U međuvremenu su se sastali s gospođom Slavicom Miličić i gospodinom Ivicom Čubelićem, s kojima su već prokomentirali neke stvari o kojima su i dalje spremni pričati s predsjednikom Općinskog vijeća te u tu svrhu predlažu sastanak u svom uredu, kao i iz razloga da pokažu svoju proizvodnu djelatnost.

Slavica Miličić- ništa, i dalje će se širiti smradovi. Predsjednik- podnijeli su zahtjev za prenamjenu prostora, no to što se tiče zagađivanja neće ništa promijeniti. Slavica Miličić- imaju li neku studiju utjecaja na okoliš. Predsjednik: imaju uporabnu od prije rata, što se tiče graditeljstva imaju sve, a da li poštuju propise što se tiče odlaganja, to je drugo. Slavica Miličić- oni tvrde da Općina treba napraviti neki pročistač otpadnih voda jer zagađivači su i građani. Svjetlana Valjin- sustav za pročišćavanje ili neki kolektor nikada ne bi mogao podnijeti biološki otpad, to je vezano za zakonske odredbe o otpadu. Bio kolektor ili pročistač i ako bude to će biti sanitarne otpadne vode, u svakom slučaju takvi sustavi ne bi bili adekvatni za otpad, vidjela sam fotografije koje ste poslali, nemaju se na to što pozivati.

Robert Juko: jučer sam bio u Javorniku, skoro smo se vratili koliko je loš put, nije održavano 35 godina, zahtjevi stalno dolaze, od poplave pogotovo. Prošli vikend išli smo na Glogovo- Točak, gospodinu je tamo obnovljeno, ali ne živi tamo, išli smo gdje ste Vi, Slavice, rekli. Tamo je živa stijena, ono bi trebalo prvo minirati, usjeći. Slavica Miličić- a preko Gubavčevog Polja? Robert Juko- puno je vode, bez pretjerivanja, ali tamo bi nekih 700 tisuća kuna otišlo samo ovako, koliko treba da bi kamion tamo odvezao turu materijala, eventualno freza s traktorom kao privremeno rješenje ili jednu po jednu rješavati s hladnim asfaltom. Slavica Miličić- u Izvješću o stanju u prostoru stoji da su bile 4 lokacije iskapanja kamena, postoje mogućnosti društvenih poduzeća, kad bi Općina otvorila moglo bi se na taj način ulagati u zajednicu. Robert Juko: eksploatacija kamena traži enormna sredstva, mi sanjamo o frezi. Ima kamenolom pa ne rade. Viktor Kupčak: ovo kako je sada voda sve odnijela, još nikad do sada nije bilo tako. Predsjednik Šišić: neki Miličević je na Javorniku dobio koncesiju za ukrasni kamen. Hajdemo biti realni, išli smo već rebalansom na manje, možda ćemo još, pitanje do kraja godine kako ćemo, da napravimo barem ono što smo krenuli, u ovoj situaciji, aktivnosti se svode na minimum i održivi razvoj. Nebojša Rađenović: rade se katastrofalne stvari, rade se korita kod nekih puteva, živo blato, čovjeku ispred kuće je ograda srušena. Robert Juko: direktor nije tu, ali situacija je takva kad god se nešto radi, problem-prosječete za kanal, prijete tužbom, stari suhozidi prave problem, gdje god je privatno ljudi ne daju ništa. Nebojša Rađenović- kod vodocrpilišta u Srbu bagerom je nagrnuta zemlja na privatni posjed, nitko ga nije iskontrolirao, dobit ćete prijavu. Robert Juko- možda izvođač radova. Predsjednik- nije se od 45 godine ulagalo, a kamoli zadnjih nekoliko desetaka godina, krpa se koliko se može. Na tragu pitanja gđe. Miličić, treba sanirati toliko da se do ovih ljudi može doći. Sad će i proračun, bit će možda milijun ili milijun i pol za ceste, treba to rasporediti na sve, pokušajmo biti realni. Momir Japundžić: pitala meBojana Lukić iz Velike Popine, kaže da je htjela o svom trošku asfaltirati put, izvođači su je odbili jer nije privatni put. Robert Juko: ako je spremna preko komunalnog. Ima na Marunama na autoputu ploča, čovjek je donirao sredstva. Stavio bih u terence po jednog vijećnika iz svakog kluba da obiđemo sela, Kom, Podkom, a da ne govorimo Glogovo. Neka onda netko odluči koju cestu. Slavica Miličić- tu gdje ide voda možda da se jedan dio izbetonira. Teško je tim ljudima, nitko neće otići do njih. Robert Juko- iduće godine pokušat ćemo staviti više novca. Slavica Miličić- da se vidi neka studija za taj kamenolom, Općina bi je mogla financirati, možda neki privatnici ne mogu. A od EU se mogu dobiti sredstva za društveno poduzetništvo, čak negdje i 100%, može se kupiti stroj za mljevenje. Robert Juko: studirao sam 2 godine rudarstvo do me nije rat prekinuo i radio nakon toga u građevini, tako da znam, to su dozvole i investicije, nije ni malo jednostavno. Svjetlana Valjin- problem je i kadar, ni za komunalno nema svih struka koje bi trebalo, koncesije raspisuje država, potrebno je puno novca, nemamo tehničko-tehnološke uvjete. Predsjednik: Srećko Jurišić je na Stražbenici trebao, ali je odustao od toga, bio je par godina i s kamionom i s drobilicom. Slavica Miličić- treba to istražiti. Robert Juko: mislim da više trebamo ići u smjeru poljoprivrede i turizma. Vraćam se opet na puteve, tu su i problematični mostovi, imamo 3 mosta, ogromni su troškovi. Svjetlana Valjin- 3 mosta smo prijavili na ministarstvo. Inspekcija je bila, moramo sanirati što prije. Robert Juko- htio sam upoznati vijećnike, a i da vidim slažete li se, HEP nas traži lokaciju za postavljanje punionice vozila na električni pogon. Imali smo i od T-com-a neku ponudu, no oni bi tražili i naše veliko sufinanciranje. HEP treba samo 2 parkirna mjesta da se urede i obilježe, i to negdje u gradu, mislili smo možda negdje kod TIC-a, tamo bi se mogli kasnije i bicikli staviti, uglavnom negdje u naselju, a ne uz magistralu, tako da se ljudi malo i zadrže ovdje dok čekaju. Evo, snima se i serija Dalibora Matanića kod nas. Zlatko Burić- samo treba paziti kod odabira lokacije ima li uvjeta što se tiče priključka- snage električne energije. Kako više nije bilo pitanja, aktualni sat zaključen je u 17, 40.

Predsjednik predlaže dnevni red, kao u pozivu za sjednicu:

**DNEVNI RED:**

1. Prijedlog Odluke o davanju Reciklažnog dvorišta Gračac na upravljanje

2. Prijedlog Odluke o davanju spremnika za odvojeno prikupljanje komunalnog

 otpada na upravljanje davatelju javne usluge prikupljanja komunalnog otpada

3. Prijedlog Odluke o osnivanju Postrojbe civilne zaštite opće namjene Općine

 Gračac

4. Prijedlog Plana djelovanja u području prirodnih nepogoda za područje Općine

 Gračac za 2021. godinu

5. Prijedlog Zaključka o razmatranju Izvješća o stanju u prostoru Općine Gračac

 za razdoblje 2005.-2019. godine

Primjedbi niti prijedloga za izmjene i dopune predloženog dnevnog reda nema. Vijećnici glasuju s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, usvojen je:

**DNEVNI RED:**

1. Prijedlog Odluke o davanju Reciklažnog dvorišta Gračac na upravljanje

2. Prijedlog Odluke o davanju spremnika za odvojeno prikupljanje komunalnog

 otpada na upravljanje davatelju javne usluge prikupljanja komunalnog otpada

3. Prijedlog Odluke o osnivanju Postrojbe civilne zaštite opće namjene Općine

 Gračac

4. Prijedlog Plana djelovanja u području prirodnih nepogoda za područje Općine

 Gračac za 2021. godinu

5. Prijedlog Zaključka o razmatranju Izvješća o stanju u prostoru Općine Gračac

 za razdoblje 2005.-2019. godine

Predsjednik poziva vijećnike da se izjasne o eventualnim primjedbama na zapisnik s prethodne, 23. sjednice. Primjedbi nema, zapisnik se smatra jednoglasno usvojenim.

**Ad/1** Prijedlog Odluke o davanju Reciklažnog dvorišta Gračac na upravljanje. Prijedlog obrazlaže Svjetlana Valjin: ovo je sam završetak projekta, izvršene su projektne aktivnosti i 28. 10. projekt završava. Reciklažno dvorište moramo prenijeti na upravljanje našem trgovačkom društvu, ono se mora upisati u očevidnik. Danas bismo trebali donijeti ovu odluku, puno puta smo o tome pričali, projekt je uspješno završen, tehnički pregled je obavljen, još čekamo priključak od HEP-a zbog imovinsko-pravnih odnosa koje rješavaju. Od 1. 1. 2021. godine bi trebalo početi raditi, da bi se mogla utvrditi i godišnja količina do 31. 12. Intencija je da najmanje 4% bude odvojenog otpada. Prijava za raspravu nema. Vijećnici glasuju te s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Odluku o davanju Reciklažnog dvorišta Gračac na upravljanje**

koja se prilaže i sastavni je dio ovog zapisnika.

**Ad/2** Prijedlog Odluke o davanju spremnika za odvojeno prikupljanje komunalnog otpada na upravljanje davatelju javne usluge prikupljanja komunalnog otpada. Prijedlog obrazlaže Svjetlana Valjin: ima pogreška u dostavljenom obrazloženju, gdje se navodi zakonska osnova i očekivani rezultati, ali odnosi se na spremnike, a ne na reciklažno dvorište. Mi smo 2018. započeli putem Fonda za zaštitu okoliša i energetsku učinkovitost nabavu spremnika koji će biti podijeljeni kućanstvima, nabava je bila obveza Fonda, naša obveza je bila uplatiti udio 15%, nismo mi radili nabavu, tako da su počeli dolaziti sukcesivno, grupa 2 i 3 su za sad dolazile, ti spremnici će biti po stambenim zgradama i po naseljima, mogu se pohvaliti uspjeli smo najveću količinu spremnika povući, imat ćemo za sva naselja, bit će evidentirani i označeni. Oni ostaju naše vlasništvo, društvo upravlja njima. Male spremnike očekujemo tek u 2 mjesecu 2021. Projekt će trajati 5 godina, mora se znati uvijek gdje im je lokacija, postoje li oštećenja. Moramo se odgovorno ponašati prema njima. Prijava za raspravu nema. Vijećnici glasuju te s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Odluku o davanju spremnika za odvojeno prikupljanje komunalnog otpada na upravljanje davatelju javne usluge prikupljanja komunalnog otpada**

koja se prilaže i sastavni je dio ovog zapisnika.

**Ad/3** Prijedlog Odluke o osnivanju Postrojbe civilne zaštite opće namjene Općine Gračac. Prijedlog obrazlaže Anka Šulentić: Zakonom o sustavu civilne zaštite određeno je da za sudjelovanje u mjerama i aktivnostima u sustavu civilne zaštite, predstavničko tijelo, na prijedlog izvršnog tijela jedinice lokalne i područne (regionalne) samouprave donosi odluku o osnivanju postrojbi civilne zaštite na području njihove nadležnosti, a Uredbom o sastavu i strukturi postrojbi civilne zaštite propisano je da se na razini općina osniva postrojba civilne zaštite opće namjene. Procjenom rizika od velikih nesreća za Općinu Gračac iz 2015. godine predložena je reorganizacija postojeće Postrojbe opće namjene koja bi se sastojala od 1 upravljačke skupine sa 2 pripadnika i 2 operativne skupine. Svaka operativna skupina ima svog voditelja i 9 pripadnika. Ukupno bi Postrojba civilne zaštite opće namjene brojala 22 pripadnika. Prijava za raspravu nema. Vijećnici glasuju te s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Odluku o osnivanju Postrojbe civilne zaštite**

 **opće namjene Općine Gračac**

koja se prilaže i sastavni je dio ovog zapisnika.

**Ad/4** Prijedlog Plana djelovanja u području prirodnih nepogoda za područje Općine Gračac za 2021. godinu. Prijedlog obrazlaže Anka Šulentić: Zakonom o ublažavanju i uklanjanju posljedica prirodnih nepogoda propisano je da se do 30.11. tekuće godine donese godišnji Plan za sljedeću godinu. Veoma je bitna suradnja Županijskog i Općinskog povjerenstva, Operativnih snaga sustava civilne zaštite te stanovnika. Nisu sve nepogode ovdje obrađene, neke imamo u procjeni rizika od velikih nesreća. uglavnom snijeg led, poplava manje. Što se tiče potresa, ima trusnih područja, ali nismo u području takvog rizika. Prijava za raspravu nema. Vijećnici glasuju te s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Plan djelovanja u području prirodnih nepogoda**

 **za područje Općine Gračac za 2021. godinu**

koji se prilaže i sastavni je dio ovog zapisnika.

**Ad/5** Prijedlog Zaključka o razmatranju Izvješća o stanju u prostoru Općine Gračac za razdoblje 2005.-2019. godine. Prijedlog obrazlaže Anka Šulentić: Osnovna svrha izrade Izvješća je ocjena postojećeg stanja, analiza prostornog razvoja i planiranje razvoja za naredno razdoblje. Zakonskim odredbama propisano je da predstavnička tijela razmatraju izvješće o stanju u prostoru za razdoblje od četiri godine. Zadnje Izvješće o stanju u prostoru Općine Gračac bilo je 2005. godine za prethodne 3 godine, po tadašnjem zakonu. U međuvremenu su donesene izmjene zakona i pravilnika. Donijeli smo Prostorni plana uređenja Općine Gračac – plan smanjenog sadržaja 2007. godine, Izmjene i dopune 2010. godine te Odluku o Izradi izmjena i dopuna prostornog plana uređenja 2015. godine nakon čega je izrađen nacrt prijedloga. Tu je u izvješću prikaz određenih poboljšanja u prostoru, od vodovoda, rasvjete, igrališta, zgrada, škola. Bilo bi dobro donijeti izmjene Prostornog plana te UPU-e tamo gdje su potrebni, a gdje nisu da se maknu. Otvara se rasprava. Predsjednik Šišić: DPU treba svugdje izbaciti, UPU staviti gdje je potrebno, ovaj plan vapi za izmjenama i dopunama, neke stvari su nužne za kampove, zipline, što se tiče područja oko rijeka i građevinska područja, nigdje nismo ugradili da se postojeće stanje poštuje i da se mogu neke anomalije ispraviti. Anka Šulentić- tada su nam dozvolili donijeti plan smanjenog sadržaja. Predsjednik Šišić: kakav god da je, jer do tada ovdje nikad nije bilo niti jednog planskog dokumenta. Rasprava je završena. Vijećnici glasuju te s 8 ZA, 0 PROTIV, 0 UZDRŽANIH (od ukupno 8 nazočnih vijećnika)- jednoglasno, donose

**Zaključak o razmatranju Izvješća o stanju u prostoru Općine Gračac**

 **za razdoblje 2005.-2019. godine**

koji se prilaže i sastavni je dio ovog zapisnika.

Završeno u 18,00

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**